Fjórar ungar stúlkur hafa lagt land undir fót og munu koma fram á Írskum dögum á Akranesi sem verða um næstu helgi . Þær Erin Burns 10 ára , Maria Brown 8 ára , Sarah Stead 10 ára og Keryn Shearer 9 ára koma allar frá Skotlandi en þær ætla að skemmta Arkurnesingum með ósviknum írskum dönsum . Í heimalandi stúlknanna er írskur dans mjög vinsæll líkt og víða um heim . Stúlkurnar hafa allar tekið þátt í danskeppnum með góðum árangri ásamt dönsurum víða að . Ekki þýðir annað en að vera fótalipur í írska dansinum þar sem kvikar fótahreyfingar eru einkennandi fyrir dansana , meðan efri hluti líkamans er nánast teinréttur og stífur . Stúlkurnar segja það erfiðasta við írska dansinn vera hversu mikið er staðið á tám . Það skemmtilegasta segja þær vera þegar þær hafa náð vissum áfanga í dansinum fái þær að hanna sína eigin danskjóla , velja liti og mynstur . Á myndinni eru Erin , Maria og Keryn í kjólum sem þær hönnuðu sjálfar en Sarah er í hefðbundnum kjól sem allar stúlkur nota í byrjun .